

**RELACION**

**PËR PROJEKTVENDIMIN**

**PËR**

**“DISA SHTESA DHE NDRYSHIME NË VENDIMIN E KËSHILLIT TË MINISTRAVE NR. 867, DATË 10.12.2014 PËR PROCEDURAT E BASHKËPUNIMIT NË INSTITUCIONET E ADMINISTRATËS SHTETËRORE”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ministri i Shtetit për Pushtetin Vendor është angazhuar në përgatitjen e këtij projektvendimi në përputhje me fushën e veprimtarisë shtetërore që ka në kompetencë të përcaktuar me vendimin nr.557, datë 04.10.2023 të Këshillit të Ministrave, “Për përcaktimin e fushës së përgjegjësisë shtetërore të Ministrit të Shtetit për Pushtetin Vendor”.

Objekt i këtij projektvendimi është:

* harmonizimi i dispozitave të Marrëveshjes s Bashkëpunimi (TIP), Shtojca A e VKM-së nr*.*867,datë 10.12.2014 “*Për procedurat e bashkëpunimit në institucionet e administratës shtetërore*”, ndryshuar, me parashikimet në Kreun IV, pika 20 të VKM-së 1178, datë 24.12.2020 “*Për përcaktimin e dokumentacionit dhe të rregullave të hollësishme të evidentimit të ndërtimeve pa leje*”, ndryshuar;
* saktësimi i rregullave të bashkëpunimit midis ASHK-së dhe bashkive në Marrëveshje në përputhje me parimin qartësisë së normës dhe sigurisë juridike;

Qëllimet dhe objektivat e këtij projektvendimi janë në përputhje me Programin e Qeverisë 2021-2025.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTEVE TË TJERA POLITIKE**

Ky projektvendim nuk është pjesë e programit të Përgjithshëm Analitik të Projektakteve për vitin 2024.

Ky projektvendim është në përputhje me “Programin e Qeverisë 2021-2025”.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ministri i Shtetit për Pushtetin Vendor sipas VKM nr.557, datë 04.10.2023 të Këshillit të Ministrave, “Për përcaktimin e fushës së përgjegjësisë shtetërore të Ministrit të Shtetit për Pushtetin Vendor” bashkërendon punën për hartimin e politikave dhe përgatitjen e akteve ligjore dhe nënligjore të lidhura me veprimtarinë e njësive të vetëqeverisjes vendore (pika 2), si dhe kryen edhe funksione dhe veprimtari të tjera brenda fushës së përgjegjësisë apo që nuk i janë ngarkuar specifikisht një organi apo institucioni tjetër shtetëtor, por që kanë të bëjnë me vetëqeverisjen vendore (shkronja f).

Procesi i legalizimit ka implikime si vendore ashtu edhe kombëtare dhe kjo përgjegjësi ndahet edhe ndërmjet niveleve të ndryshme të qeverisjes.

Me anë të VKM-së nr.435, datë 26.06.2024 “*Për një shtesë në vendimin nr.867, datë 10.12.2014 të Këshillit të Ministrave “Për procedurat e bashkëpunimit në institucionet e administratës shtetërore*” u krijua një mekanizëm bashkëpunimi i harmonizuar midis ASHK-së dhe 61 bashkive në territorin e Republikës së Shqipërisë me qëllim nxitjen e përfundimit të procesit të legalizimit të ndërtimeve pa leje. Sipas këtij vendimi, Bashkia duke qenë entitet më *pranë* qytetarëve, vepron në rolin e koodinuesit, lehtësuesit dhe ndërmjetësit midis subjekteve (kërkues) dhe ASHK-së. Bashkëpunimi ndërmjet ASHK dhe çdo Bashkie në këtë proces realizohet nëpërmjet Marrëveshjes përkatëse të nënshkruar sipas modelit të Shtojcës A pjesë përbërëse e këtij vendimi.

Pas hyrjes në fuqi të këtij vendimi, Bashkitë kanë marrë hapat ligjor në përputhje me Ligjin nr.139/2015 “Për vetëqeverisjen vendore” duke miratuar në Këshillin Bashkiak përkatës Marrëveshjen e Bashkëpunimit.

Në vijim të informacionit periodik të parashtruar nga ana e Bashkive pranë Ministrit të Shtetit (pika 12 e VKM-së nr.435, datë 26.06.2024), janë ndërrmarrë hapat e nevojshëm ligjor për ndryshimin e VKM-së nr.1178, datë 24.12.2020 “*Për përcaktimin e dokumentacionit dhe rregullave të hollësishme të evidentimit të ndërtimeve pa leje*”. Me anë të ndryshimeve të miratuara në datën 10.10.2024 është parashikuar mundësia e kryerjes së procedurave të evidentimit në terren *edhe* nëpërmjet stafit të specializuar të Bashkisë të caktuar sipas parashikimeve të Marrëveshjes nënshkruar midis Bashkisë dhe ASHK-së në zbatim të VKM-së nr.435, datë 26.06.2024. Si rezultat i dhënies së kësaj kompetence ligjore, lind nevoja e përfshirjes në dispozitat e Marrëveshjes të një parashikimi ligjor me karakter saktësues dhe harmonizues në linjë me sa më sipër. Ky saktësim është i nevojshm për të mos i lënë shteg zbatuesit t’i jap kuptime të ndryshme që nuk shkojnë në përputhje me qëllimin e VKM-s nr.435, datë 26.06.2024 dhe VKM-së nr.1178, datë 24.12.2020 dhe efektivitetin që ato synojnë të arrijnë.

Përveç rasteve të përfshirjes së bashkisë në formën e asistencës në evidentimin në terren (neni 6, pika 2, shkronja f) e Marrëveshjes), dispozita që shtohet parashikon se bashkia mund ta kryejë evidentimin në terren me anë të specialistëve të saj; në këtë rast ata nënshkruajnë aktin e evidentimit sipas formatit të miratuar në vendimin e Këshillit të Ministrave nr.1178, datë 24.12.2020 *“Për përcaktimin e dokumentacionit dhe të rregullave të hollësishme të evidentimit të ndërtimeve pa leje*”. Ndryshimet prekin vetëm tekstin e Marrëveshjes si Shtojcëë e VKM-së; teksti i VKM-së nr.435, datë 26.06.2024 “*Për një shtesë në vendimin nr.867, datë 10.12.2014 të Këshillit të Ministrave “Për procedurat e bashkëpunimit në institucionet e administratës shtetërore*” mbetet i pandryshuar.

Nëpërmjet këtij saktësimi që replikon parashikimet në vendimin e Këshillit të Ministrave nr.1178, datë 24.12.2020, të ndryshuar, garantohet lidhja e nevojshme ligjore midis dy VKM-ve dhe harmonizohet tërësisht kuadri ligjor për bashkëpunimin midis bashkive dhe ASHK-së në kuadër të përshpejtimit të procesit të legalizimit të ndërtimeve pa leje

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Baza ligjore mbi të cilën është hartuar ky projektvendim është nenit 100 të Kushtetutës, pika 5, e nenit 24, të ligjit nr. 90/2012, “Për organizimin dhe funksionimin e administratës shtetërore” si dhe nenit 10 të Ligjit nr. 139/2015,“Për vetëqeverisjen vendore”.

**V. VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektvendim nuk ka për qëllim përafrimin me *Acquis Communautaire.*

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Nga pikëpamja teknike, nëpërmjet projekt aktit shtohet vetëm **një paragraf** në Shtojcën A Marrëveshja e Bashkëpunimi (TIP) në nenin që rendit angazhimin e bashkisë. Konkretisht në nenin 6, pika 2 shtohet pas shkronjës g), shkronja gj) me këtë përmbajtje: “*në rastet kur evidentimi në terren kryhet nga specialistët e bashkisë, akti i evidentimit në terren nënshkruhet prej tyre sipas formatit të miratuar në vendimin e Këshillit të Ministrave nr.1178, datë 24.12.2020 “Për përcaktimin e dokumentacionit dhe të rregullave të hollësishme të evidentimit të ndërtimeve pa leje*”, ndryshuar.

Teksti tjetër i Marrëveshjes së Bashkëpunimit (Shtojcës A) mbetet i pandryshuar.

Projektvendimi parashikon hyrjen në fuqi pas botimit në Fletoren Zyrtare.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij projektvendimi ngarkohen Ministri i Shtetit për Pushtetin Vendor, ASHK dhe të 61 Bashkitë në vend.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektvendimi është hartuar nga grupi i punës i përbërë nga staf i Ministrit të Shtetit për Pushtetin Vendor dhe ASHK-së, në vijim të ndryshimeve të miratuara në VKM-në nr*.*1178, datë 24.12.2020 *“Për përcaktimin e dokumentacionit dhe të rregullave të hollësishme të evidentimit të ndërtimeve pa leje*”.

Projektvendimi dërgohet për mendim Ministrisë së Drejtësisë, Ministrisë së Financave, ASHK-së dhe në Këshillin Konsultativ në përputhje me parashikimet e VKM nr.244, datë 17.04.2024 “*Për mënyrën e organizimit e të funksionimit të Këshillit Konsultativ të qeverisjes qendrore me vetëqeverisjen vendore*”.

Pas reflektimit të komenteve nga procesi i konsultimit, projektvendimi do të dërgohet për shqyrtim dhe miratim në Këshillin e Ministrave.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky Vendim nuk ka asnjë efekt financiar.

**MINISTRI I SHTETIT PËR PUSHTETIN VENDOR**

**Arbjan MAZNIKU**